সংঘর্ষে ছাত্রলীগের নেতাকর্মীরা রক্তাক্ত জখম হওয়ায় দুপুর ১টায় প্রতিশোধের আগুনে বিক্ষুব্ধ হয়ে ওঠে সরকারি হরগঙ্গা কলেজ ছাত্রাবাসের সরকারদলীয় ছাত্র সংগঠনের অর্ধশতাধিক কর্মী বাহিনী। লাঠিসোঁটা ও লোহার রড নিয়ে ছাত্রলীগের কর্মীরা সদর থানা পুলিশকে সঙ্গে করে শহরের খালইস্ট এলাকা আক্রমণ করে। সেবা রেন্ট-এ কারের ছাত্রদল কর্মী সাইদের ও তার ব্যবসায়ী পার্টনারদের ১০টি গাড়ি ভাঙচুর  করে। এরপর ওই এলাকায় অবস্থিত জেলা আইনজীবী সমিতির সভাপতি কাজী আফছার হোসেন নিমুর চেম্বারের ভেতর ঢুকে ভাঙচুর চালানো হয়। শহরের বাজার মোড়ে মুন্সীগঞ্জ পৌরসভার কাউন্সিলর মো. কামালের নোয়াহ গাড়ি ও বিএনপি-সমর্থিতদের ১০টি বাসভবনের জানালার কাঁচ ভেঙে তছনছ করা হয়। পুলিশের একটি টিম ছাত্রলীগ বাহিনীর পেছন পেছন থাকলে নিরাপদে ওই ভাঙচুর তা-ব চালানোর দাবি করেছেন বিএনপি-সমর্থিতরা। পরে শহরের মাঠপাড়া এলাকার শরিফ প্লাজার দোকানপাট ও শহর ছাত্রলীগের সভাপতি মালেকুন মাকসুদ বিপুলের বোনের বাসভবনে এলোপাতাড়ি ভাঙচুর চালানো হয়। এ সময় ২ মাসের  শিশু ও এক মহিলাসহ আরো ৮ জন আহত হয়েছে। আহত শিশু মাঠপাড়া এলাকার কম্পিউটার ব্যবসায়ী রুশোর ছেলে। তাকে রক্তাক্ত জখম অবস্থায় হাসপাতালে চিকিৎসা দেয়া হয়।